Vaikato regionas

Vaikato regionas, Vaikatas (, ) – regionas Naujojoje Zelandijoje, Šiaurės salos centrinėje dalyje. Administracinis centras – Hamiltonas.


 Geografija 
Vaikato regionas apima kalnuotą Koromandelio pusiasalį ir gretimas Haurakio lygumas šiaurės rytuose, šiaurės vakaruose plyti derlingas Vaikato upės slėnis. Pietvakariai pasižymi kalvomis, klintiniais kaukarais ir kanjonais, o pietrytinė pusė užimta vulkaninės plynaukštės ir Taupo ežero. Iš vakarų skalauja Tasmano jūra, iš rytų – Ramusis vandenynas.

Koromandelio pusiasalio, supamo Temzo užutėkio ir Haurakio įlankos, miškai XIX a. daugiausia iškirsti, dabar ten plyti avių ganyklos ir poilsiavietės. Vaikato slėnis maorių laikais buvo tankiai gyvenamas ir pelkėtas, atkeliavę europiečiai šį kraštą numelioravo ir pavertė derlingomis ganyklomis. Kingo kraštas, besidriekiantis į pietus nuo Puniu upės, pasižymi skurdžiais dirvožemiais, miškingais kalnais ir vaizdingais Tasmano jūros krantais. Verčiamasi žemės ūkiu, miško pramone. Pietryčiuose iškilusi Šiaurės salos centrinė plynaukštė su sniego dengiamais Tongariro, Ngauruhoės ir Ruapehu kalnais (patenka į Tongariro nacionalinį parką) bei vulkaniniu Taupo ežeru-kaldera. Šiame krašte išplėtotas turizmas, avininkystė, miško pramonė.

 Gyventojai 

2023 m. etninė sudėtis:„Aotearoa Data Explorer“. Statistics New Zealand. 
 europiečiai – 71,7 %
 maoriai – 25,2 %
 okeaniečiai – 5,2 %
 azijiečiai – 12,2 %
 išeiviai iš Vidurinių Rytų, lotynoamerikiečiai, afrikiečiai – 1,4 %

95,9 % gyventojų vartojo anglų kalbą, 6,3 % – maorių.

 Didžiausios gyvenvietės 

 Hamiltonas – 179,9 tūkst. gyventojų (2022 m.)
 Taupas – 26,1
 Kembridžas – 21,6
 Tokoroa – 14,5
 Te Avamutu – 13,5
 Hantlis – 9,0
 Matamata – 8,7
 Morinsvilis – 8,5
 Ngaruavahija – 8,1
 Temzas – 7,6
 Fitianga – 6,4
 Vaihis – 5,8
 Tuakau – 5,8
 Pokenas – 5,0New Zealand, citypopulation.de

 Apskritys 
 Vaikato apskritis (centras – Ngaruavahija)
 Matamatos-Piako apskritis (centras – Te Aroha)
 Vaipos apskritis (centras – Te Avamutu)
 Pietų Vaikato apskritis (centras – Tokoroa)
 Vaitamo apskritis (centras – Te Kūitis)
 Temzo-Koromandelio apskritis (centras – Temzas)
 Otorohangos apskritis (centras – Otorohanga)
 Haurakio apskritis (centras – Paeroa)
 Taupo apskritis (dalis; centras – Taupas)
 Rotorua ežerų apskritis (dalis; centras – Rotorua)
 Hamiltono miestas

 Šaltiniai 

Kategorija:Naujosios Zelandijos regionai